Tvrđavska pijaca dobila još jedan ulaz uz svečarsku atmosferu; foto: JKP Tržnica Niš

Otvaranje još jednog ulaza u Cvetnu pijacu u niškom Javno-komunalnom preduzeću Tržnica nazivaju još jednim ispunjenim obećanjem direktora Gorana Đorđevića, a to što je pijaca dobila novu kapiju obeleženo je svečarski, uz balone i presecanje vrpce.

Jedna od najgorih pijaca u Srbiji, prema oceni Sanitarne inspekcije, koja se često suočava sa smećem i loše konstruisanim objektima - dobila je novi ulaz. Tržnica se pohvalila što je otvorila još jednu kapiju; foto: JKP Tržnica Niš

U saopštenju koje prate fotografije i video na kome je prikazano kako se novi ulaz pravio, ali i kako je otvorena kapija, pohvalilo se preduzeće Tržnica koje je zaduženo za brigu o pijacama u Nišu. Deo ograde koja se nalazi oko pijace pored niške Tvrđave pretvorena je u ulaz, a ovaj čin je preduzeće nazvalo “još jednim ispunjenim obećanjem direktora”.

Međutim, nigde ne navode koliko je koštao ovaj novi ulaz u pijacu.

Ovo je četvrti ulaz u Cvetnu pijacu, za koji kažu da će kupcima olakšati da dođu do željenih proizvoda, a zakupcima veći promet i uspešnije poslovanje.

Iz Tržnice u saopštenju ističu da su tim povodom zakupci priredili svečarsku atmosferu. Tržnica se pohvalila što je otvorila još jednu kapiju; foto: JKP Tržnica Niš

Koliko novi ulaz znači zakupcima iskazali su svojim prisustvom i angažovanjem na ulepšavanju samog ulaza kao i postavljanjem trake za svečano otvaranje - navode u saopštenju.

Najuže rukovodstvo Tržnice je prisustvovalo otvaranju kapije, dodaju, a vrpcu je presekao rukovodilac sektora pijačne uprave Siniša Marjanović.